เร่งรัดเปิดด่านพรมแดน 12 แห่ง อำนวยความสะดวกขนส่งผลไม้ไทย ผ่านแดน สปป.ลาว ไปจีน
นายกีรติ รัชโน ปลัดกระทรวงพาณิชย์ เปิดเผยว่า ไทยได้ขอให้ สปป.ลาว เร่งรัดหน่วยงานที่เกี่ยวข้อง พิจารณาเปิดด่านพรมแดนที่ติดกับไทยเพิ่มอีก 12 แห่ง และช่วยอำนวยความสะดวกการขนส่งสินค้าไทยผ่านแดน สปป.ลาว ไปยังจีน เพื่อให้คล่องตัวมากขึ้น โดยเฉพาะสินค้าผลไม้ ซึ่งกำลังเข้าสู่ช่วงฤดูที่ผลผลิตออกสู่ตลาดจำนวนมาก ในอีก 1-2 เดือนข้างหน้า โดยรัฐมนตรีกระทรวงอุตสาหกรรมและการค้า สปป.ลาว (นายมะไลทอง กมมะสิ) จะนำไปหารือกับหน่วยงานที่เกี่ยวข้อง เพื่อช่วยอำนวยความสะดวกต่อไป นอกจากนี้ ไทยและ สปป.ลาว จะส่งเสริมความร่วมมือและแก้ไขอุปสรรคทางการค้าและฟื้นฟูการค้าชายแดนที่ชะลอตัวจากสถานการณ์การแพร่ระบาดของโควิด-19 ทั้งนี้ ในช่วงที่ผ่านมา การค้าระหว่างไทยและ สปป.ลาว ขยายตัวอย่างต่อเนื่อง หากทั้งสองฝ่ายทำการค้าระหว่างกันได้ตามปกติ จะทำให้มูลค่าการค้าขยายตัวมากขึ้น และสามารถบรรลุเป้าหมายการค้าที่ตั้งไว้ร่วมกันที่ 11,000 ล้านดอลลาร์สหรัฐ ภายในปี 2568ปัจจุบันไทยเป็นคู่ค้าอันดับ 1 ของ สปป.ลาว ซึ่งในปี 2565 การค้าระหว่างไทยและ สปป.ลาว มีมูลค่า 7,879 ล้านดอลลาร์สหรัฐ โดยการค้าชายแดน คิดเป็นสัดส่วนร้อยละ 95 ของการค้ารวมระหว่างสองประเทศ สินค้าส่งออกสำคัญ อาทิ น้ำมันสำเร็จรูป อัญมณีและเครื่องประดับ น้ำตาลทราย เคมีภัณฑ์และรถยนต์